މުސްކުޅިބަހުގައި އަތޮޅަށް ” މަޑުލު “ ކިޔާކަމަށް ތާރީޚް ޢިލްމުވެރިން ވިދާޅުވެއެވެ. ތާރީޚްގެ ޢިލްމުވެރިންގެ ބަހަކީ މިއަތޮޅަކީ ރާއްޖޭގެ ދޮށި އަތޮޅުތަކުގެ ތެރެއިން އަތޮޅެއްކަމަށެވެ. އެއީ ރާއްޖޭގެ އަސްލުވަޒަންވެރިން މީލާދީން 9 ވަނަ ަރުނުގައި އުޅުނުކަމުގެ ހެކި ލިބިފައިވާތީއެވެ. މިގޮތުން ކަނިމީދޫއާއި އެލާ އާއި ކިނބިދޫ ވޭމަންޑޫ ހިރިލަންދޫ ވަންދޫއާއި ކަނޑޫދޫގެ ނަން އެމީހުން ހިމަނައެވެ. ކަނިމީދޫ އާއި އެލަޔަކީ މިހާރު ފަޅުދެރަށެވެ. އަތޮޅަކީ ރަސްމަތިފުށު އަތޮޅެކޭ ބުނެވިދާނެއެވެ. މަޝްހޫރު ދިޔަމިގިލީ ރަދުން ނިސްބަތްވަނީ މިއަތޮޅު ދިޔަމިގިއްޔަށެވެ. އެދަރިކޮޅުންވަނީ ރާއޖޭގައި ރަތަރު ރަސްކަލުން ރަސްކަން ކޮށްފައެވެ. އަދި ހަމައެހެންމެ ބޮޑުރަސްގެފާނާއި ، އެރަދުންގެ ދަރިކަލުން އިސްކަންދަރު ރަސްގެފާނަކީ މިއަތޮޅު މަޑިފުއްޓަށް ނިސްބަތްވާ ދެރަދުންނެވެ. ބޮޑުތަކުރުފާނާއެކުގައި ޕޯޗްގީޒުންގެ އަތުން ރާއްޖެ މިނިވަން ކުރެއްވުމަށް މަތިވެރި ޖިހާދުގައި މަތިވެރި ގުރުބާނީތަކެއް އުފުއްލެވި ދެހާޖީންނަކީ ތިމަރަފުއްޓަށް ނިސްބަތްވާ ދެބޭކަލުންނެވެ. މިނޫނަސް ދޮންހިޔަލަ އަލިފުޅުގެ ، ވަންދޫ ނެވިމުހައްމަދު ފަދަ ތާރީޚީ ބޭބޭފުޅުން މިއަތޮޅުގެ މާޒީ އާއި އެކުވެ ގޮސްފައިވެއެވެ. މިދެންނެވި ފަރާތްތަކަށް އަޅުގަނޑު މެންނަށް ލިބިހުރި މިންވަރަކުން ތަފްޞީލް މީގެ ފަހަތުން ގެނެސްދެވޭތޯ އެބަ މަސައްކަތް ކުރަމެވެ.